**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**

**. Της Πανελλήνιας Ομοσπονδίας Ενώσεων Υπαλλήλων Πυροσβεστικού Σώματος .**

Τηλ.: **6978520351,** fax: **2674022211,** web site: [**www.eakp.gr**](http://www.eakp.gr)**,** email: **info@eakp.gr**

 **Αθήνα 10 Νοεμβρίου 2018**

**ΑΝΑΚΟΙΝΩΣΗ – ΔΕΛΤΙΟ ΤΥΠΟΥ**

 **ΓΙΑ ΤΑ ΑΝΑΔΡΟΜΙΚΑ ΤΩΝ ΕΙΔΙΚΩΝ ΜΙΣΘΟΛΟΓΙΩΝ**

Στις **8/11/2018** ψηφίστηκε στην Βουλή τροπολογία της κυβέρνησης, με την οποία προβλέπεται να καταβληθούν αναδρομικές αποδοχές στους εργαζόμενους και τους συνταξιούχους των ειδικών μισθολογίων.

Η απόφαση της κυβέρνησης να επιστρέψει αυτά τα ποσά που παράνομα παρακρατούνταν τόσα χρόνια, παρουσιάζεται ως παροχή η οποία ήρθε μετά από την δήθεν « έξοδο » από τα μνημόνια, τον προηγούμενο Αύγουστο!

**Κρύβουν επιμελώς όμως ότι:**

* Οι επιστροφές των χρημάτων αυτών αφορούν τις περικοπές που έγιναν από ένα και μόνο νόμο, τον **4093/2012** και όχι το σύνολο των μεγάλων περικοπών που μας επιβλήθηκαν με τους μνημονιακούς νόμους. Καμία αύξηση δεν θα επέλθει στους μηνιαίους μισθούς και στις συντάξεις των αποστράτων συναδέλφων μας, λόγω της επιστροφής των αναδρομικών. Αυτό φρόντισε να το εξασφαλίσει η κυβέρνηση με την προσθήκη της παρ. **3** στο άρθρο **6** της τροπολογίας.

Άρα οι περικοπές στις συντάξεις που προβλέπονται στο άρθρο **14** του Νόμου **4387/2016** του λεγόμενου Νόμου Κατρούγκαλου, θα υπολογιστούν στην βάση των μειώσεων που έχουν επιβληθεί μέχρι τώρα. Εμπαίζουν όμως και όλους τους συνταξιούχους της χώρας, τη στιγμή που ενώ προβλέπουν μέσω της τροπολογίας να μην υπάρξει ανατροπή της συνταξιοδοτικής δαπάνης, για να φιλοτεχνούν το ψευδεπίγραφο ΅ κοινωνικό ΅ προσωπείο της κυβέρνησης τους προτρέπουν υποκριτικά να στραφούν στα χέρια των δικηγορικών γραφείων για τις διεκδικήσεις των αναδρομικών τους .

* Οι απώλειες στους μισθούς για τους παλιούς ασφαλισμένους συναδέλφους, πριν το **1993**, που επιβλήθηκαν πρόσφατα με την αύξηση των κρατήσεων για τις ασφαλιστικές τους εισφορές, δεν θα καλυφθούν ποτέ!
* Η κυβέρνηση δεν πειθαρχεί με τις αποφάσεις του Σ.τ.Ε. για την αποκατάσταση των μισθών στο ύψος που βρίσκονταν το **2012**, γιατί από **1/1/2017** εφαρμόζει το νέο μισθολόγιο. Ένα μισθολόγιο που περικόπτει και συρρικνώνει συνεχώς τις αποδοχές μας είτε με τις συνεχείς και αναδρομικές αυξήσεις στις ασφαλιστικές εισφορές, είτε με την προσωπική διαφορά.
* Αναμένονται νέες μειώσεις στο οικογενειακό μας εισόδημα μέσω της σημαντικής μείωσης του αφορολόγητου, της περικοπής κοινωνικών - προνοιακών παροχών, τις συνεχόμενες μειώσεις των δαπανών για την υγεία και την παιδεία και της επιβολής αυξήσεων σε μία σειρά προϊόντα ευρείας κατανάλωσης και υπηρεσίες κοινωνικής ωφέλειας.

Και ενώ τα πανηγύρια και οι φιέστες καλά κρατούν, κουβέντα δεν λένε για την αφαίμαξη που έχουμε υποστεί εν ενεργεία και απόστρατοι στα εισοδήματά μας, με όλο το νομικό αντεργατικό και αντιασφαλιστικό οπλοστάσιο να διατηρείται στο ακέραιο από την κυβέρνηση από το **2010** μέχρι και σήμερα με μία σειρά μνημονιακούς νόμους ( **3845/2010, 3863/2010, 3865/2010,** **3869/2011, 3986/2011, 4002/2011, 4024/2011, 4046/2012,** **4051/2012, 4093/2012, 4254/2012, 4336/2015, 4387/2016 )**.

Προσπαθεί με αυτόν τον τρόπο η κυβέρνηση να αποκρύψει, ότι αυτά τα ψίχουλα που θα μοιράσει εφάπαξ και που διαπραγματεύεται με τους « θεσμούς » την περαιτέρω περικοπή τους, δεν φτάνουν για να καλύψουν όχι μόνο τις προηγούμενες απώλειες, αλλά και τα νέα δεινά που θα επιφέρουν τα δεκάδες αντιλαϊκά μέτρα που έχουν νομοθετηθεί και θα εφαρμοστούν την επόμενη περίοδο.

Όλο όμως αυτό το αντί ασφαλιστικό οπλοστάσιο για την αποδόμηση του ασφαλιστικού συστήματος που άρχισε να χτίζεται πολύ πριν την οικονομική κρίση, από το **1990 – 1992** με τους Νόμους **Σιούφα** και συμπληρώνονταν συνεχώς με τους Νόμους **Ρέππα , Πετραλιά** μέχρι και τις μέρες μας , δεν επιτρέπει να χύνουν κροκοδείλια δάκρυα για την δεινή θέση των εργαζομένων και των συνταξιούχων τα κόμματα που άσκησαν κυβερνητική εξουσία.

Η κυβέρνηση ΣΥ.ΡΙΖ.Α. – ΑΝ.ΕΛ. εντείνει τις προσπάθειές της, προκειμένου να ρίξει στάχτη στα μάτια με την δημιουργία θετικών εντυπώσεων στους εργαζόμενους και στα λαϊκά στρώματα, λόγω των επερχόμενων εκλογών. Καλλιεργεί αυταπάτες και ψεύτικες προσδοκίες στο λαό και προωθεί την λογική των μειωμένων απαιτήσεων και του μικρότερου κακού.

Επειδή ζούμε καθημερινά στο πετσί μας ως εργαζόμενοι, ως οικογενειάρχες και ως άνθρωποι, τις συνέπειες από την εφαρμογή όλων αυτών των πολιτικών από όλες τις κυβερνήσεις όλα αυτά τα χρόνια και έχουμε αποκτήσει εμπειρία, δεν « τσιμπάμε » !!!

Οργανώνουμε την πάλη μας μαζί με όλους τους εργαζόμενους και τα λαϊκά στρώματα για την κατάργησή τους και διεκδικούμε την επιστροφή όλων των απωλειών στα εισοδήματά μας και την επαναφορά τους στα επίπεδα του **2009**, δουλειές για όλους με αξιοπρεπείς μισθούς, δωρεάν μόρφωση και υγεία.

**ΔΙΕΚΔΙΚΟΥΜΕ ΤΗΝ ΖΩΗ ΠΟΥ ΑΝΗΚΕΙ ΣΕ ΜΑΣ ΚΑΙ ΣΤΑ ΠΑΙΔΙΑ ΜΑΣ**

**Για την Ε.Α.Κ.Π.**

**Η Εκτελεστική Γραμματεία**